ພັກລັດ​ຖະ​ບານ ຂອງທ່ານ Modi ພ່າຍແພ້ ໃນການເລືອກຕັ້ງ ຢູ່ລັດທີ່ສຳຄັນ
ການພ່າຍແພ້ ເລືອກຕັ້ງ ໃນລັດ Bihar ໃນມື້ນີ້ ແລະ ໃນນະຄອນ New Delhi ເມືຶ່ອຕົ້ນປີນີ້ ເປັນຜົນເຮັດໃຫ້ ການເມືອງຂອງທ່ານ Modi ຖອຍຫຼັງຢ່າງໃຫຍ່.
ນາຍົກລັດຖະມົນຕີ ອິນເດຍ ທ່ານ Narendra Modi ໄດ້ຍອມ ຮັບເອົາຄວາມພ່າຍແພ້ ທີ່ເປັນຜົນເຮັດໃຫ້ ການເມືອງຂອງທ່ານ ຖອຍຫລັງຢ່າງໃຫຍ່ ໃນວັນອາທິດມື້ນີ້ ໃນເວລາ ພັກຂອງທ່ານ ໄດ້ຖືກຄູ່ແຂ່ງເອົາຊະນະ ໃນການເລືອກຕັ້ງສະມາຊິກສະພາ ໃນ ລັດນຶ່ງ ທີ່ໃຫຍ່ທີ່ສຸດ ຂອງປະເທດ ຍັງບໍ່ມີຕົວເລກທີ່ຄົບຖ້ວນ ອັນບໍ່ເປັນທາງການ ປະກາດອອກມາ ຜ່ານທາງໂທລະພາບ ຊ້ອງ NDTV ການປ່ອນບັດລົງຄະແນນ ສຽງ ໃນລັດ Bihar ສະແດງໃຫ້ເຫັນວ່າ ພັກ Bharatiya Janata ຫຼື BJP ຂອງທ່ານ Modi ທີ່ຄອບຄອງໂດຍຊາວຮິນດູນັ້ນ ແມ່ນ ນຳໜ້າ ໃນການແຂ່ງຂັນເອົາບ່ອນນັ່ງໃນສະພາ ພຽງ 61 ບ່ອນນັ່ງ ໃນລັດ Bihar ຂອງຈຳນວນທີ່ນັ່ງທັງໝົດ 243 ບ່ອນໃນສະພາ ໃນຂະນະດຽວກັນ ກຸ່ມລັດ ຖະບານປະສົມ ຂອງພັກຝ່າຍຄ້ານຕ່າງໆ ແມ່ນນຳໜ້າການແຂ່ງຂັນເອົາທີ່ນັ່ງ 176 ບ່ອນ ທ່ານ Modi ໄດ້ປະກາດ ຜ່ານທາງ Twitter ວ່າ ທ່ານໄດ້ໂທຫາ ຜູ້ປົກຄອງລັດ Bihar ທ່ານ Nitish Kumar ຊຶ່ງເປັນຜູ້ນຳ ກຸ່ມລັດຖະບານປະສົມ ຕໍ່ຕ້ານທ່ານ Modi ແລະ ໄດ້ສະແດງຄວາມຍິນດີນຳທ່ານ ສຳຫລັບໄຊຊະນະ ການໂຄສະນາຫາສຽງ ໃນທົ່ວລັດຂອງນາຍົກລັດຖະມົນຕີ ທີ່ໄດ້ກ່າວຄຳປາໄສຢູ່ໃນການ ເຕົ້າໂຮມຊຸມນຸມ ຫຼາຍກວ່າ 30 ແຫ່ງ ຂະນະທີ່ທ່ານ ໄດ້ຫັນປ່ຽນການເລືອກຕັ້ງ ໃຫ້ກາຍ ເປັນການລົງປະຊາມະຕິ ກ່ຽວກັບຄວາມນິຍົມຊົມຊອບຂອງທ່ານ ຊຶ່ງໄດ້ພັກດັນໃຫ້ພັກ BJP ຂອງທ່ານນັ້ນ ໄດ້ຮັບອຳນາດ ໃນການເລືອກຕັ້ງແຫ່ງຊາດ ເມື່ອປີກາຍນີ້ ການແຂ່ງ ຂັນ ແມ່ນຍັງເປັນເລື້ອງທີ່ສຳຄັນກວ່າ ການຮຽກຮ້ອງຕາມການນັບຖືສາສະໜາ ແລະ ການຖືຊົນຊັ້ນວັນນະໃນລັດ Bihar ອັນເປັນຖິ່ນຖານບ້ານເກີດ ຂອງປະຊາຊົນຫຼາຍກວ່າ 100 ລ້ານຄົນ ຊຶ່ງຫຼາຍກວ່າ ຂອງເຢຍຣະມັນ ເທື່ອນີ້ເປັນຄັ້ງທີ ສອງລຽນຕິດ ຂອງການພ່າຍແພ້ ຂອງພັກ BJP ໃນການເລືອກຕັ້ງໃນ ທ້ອງຖິ່ນ ຫຼັງຈາກໄດ້ຖືກຂູ່ແຂ່ງເອົາຊະນະ ການເລືອກຕັ້ງ ໃນນະຄອນ New Dheli ເມື່ອ ຕົ້ນປີນີ້ ການພ່າຍແພ້ເຫຼົ່ານັ້ນ ອາດເຮັດໃຫ້ແຜນການປະຕິຮູບເສດຖະກິດ ໃນສະພາ ຂອງທ່ານ Modi ລົ້ມແຫລວໄດ້ ໃນເມື່ອການເລືອກຕັ້ງຂັ້ນລັດ ຈະເປັນຜົນກຳນົດວ່າ ຜູ້ໃດ ຈະໄດ້ຄວບຄຸມ ສະພາສູງ ບ່ອນພັກ BJP ມີສຽງສ່ວນນ້ອຍ